Na podlagi tretjega odstavka 57. člena Zakona o javnih uslužbencev (Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08 in 40/12 – ZUJF; v nadaljevanju ZJU) Republika Slovenija, Ministrstvo za gospodarski razvoj in tehnologijo, Tržni inšpektorat RS, Dunajska cesta 160, 1000 Ljubljana, objavlja interni natečaj za prosto delovno mesto:

**INŠPEKTOR SVETNIK (šifra DM 183) v Sektorju za tehnično področje nadzora.**

Kandidati, ki se bodo prijavili na prosto delovno mesto, morajo imeti sklenjeno delovno razmerje za nedoločen čas s polnim delovnim časom v organu državne uprave ali drugem organu, ki je po sporazumu z Vlado RS vstopil v interni trg dela in biti imenovani v uradniški naziv.

Javni uslužbenci - uradniki, ki se bodo prijavili na prosto delovno mesto, morajo izpolnjevati naslednje pogoje:

* specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) - Strojništvo in obdelava kovin ali Gradbeništvo; visokošolsko univerzitetno izobraževanje (prejšnje)/visokošolska univerzitetna izobrazba (prejšnja) - Strojništvo in obdelava kovin ali Gradbeništvo; magistrsko izobraževanje (druga bolonjska stopnja)/magistrska izobrazba (druga bolonjska stopnja) - Strojništvo in obdelava kovin ali Gradbeništvo,
* najmanj 6 let delovnih izkušenj,
* strokovni izpit za inšpektorja,
* opravljeno usposabljanje za imenovanje v naziv.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Za javne uslužbence, ki so opravili strokovni izpit za imenovanje v naziv skladno z določbami ZJU, in/ali so se udeležili priprav na strokovni izpit za imenovanje v naziv, se lahko šteje, da izpolnjujejo pogoj obveznega usposabljanja po 89. členu ZJU.

Pri izbranem kandidatu se bo preverjalo, ali ima opravljen strokovni izpit za inšpektorja, v nasprotnem primeru bo moral izbrani kandidat najpozneje v pol leta od sklenitve pogodbe o zaposlitvi opraviti strokovni izpit za inšpektorja, predpisano v skladu z 12. členom Zakona o inšpekcijskem nadzoru (Uradni list RS, 43/07-UPB 1 in 40/14 ZIN-B).

Poleg navedenih pogojev mora kandidat izpolnjevati splošne pogoje, ki jih urejajo predpisi s področja delovnega prava.

Delovne naloge izbranega kandidata na delovnem mestu bodo:

* načrtovanje akcij na tehničnem področju nadzora ter poročanje o delu organa - ocena stanja oziroma dela inšpektorata na tehničnem področju nadzora;
* samostojno oblikovanje poročil o stanju na področju najzahtevnejših in specializiranih nalog inšpekcijskega nadzorstva na tehničnem področju nadzora;
* opravljanje najzahtevnejših in specializiranih nalog inšpekcijskega nadzorstva na tehničnem področju nadzora;
* vodenje postopkov in izrekanje ukrepov na področju najzahtevnejših in specializiranih nalog inšpekcijskega nadzorstva v skladu z zakonom o inšpekcijskem nadzoru, zakonu o splošnem upravnem postopku in drugimi predpisi;
* izvajanje ukrepov v skladu z zakonom o prekrških na področju najzahtevnejših in specializiranih nalog inšpekcijskega nadzorstva;
* vlaganje kazenskih ovadb za kazniva dejanja na področju najzahtevnejših in specializiranih nalog inšpekcijskega nadzorstva;
* sodelovanje z organi Evropske Unije in drugimi mednarodnimi organizacijami na tehničnem področju nadzora;
* izvajanje izobraževanja in strokovnega usposabljanja delavcev inšpektorata;
* oblikovanje ključnih sistemskih rešitev, sodelovanje pri pripravi zakonodaje in drugih najzahtevnejših gradiv na tehničnem področju nadzora;
* vodenje predpisanih in internih evidenc s področja dela inšpektorata;
* nudenje pravne in strokovne pomoči na področju najzahtevnejših in specializiranih nalog inšpekcijskega nadzorstva;
* oblikovanje navodil, izvajanje in poročanje o prekrškovnih nalogah na tehničnem področju nadzora;
* sodelovanje v projektnih enotah, odborih, medresorskih in drugih komisijah s področja dela inšpekcijskega organa;
* izvajanje nalog in ravnanje z osnovnimi sredstvi v skladu s predpisi in internimi navodili;
* priprava obveznih navodil na tehničnem področju nadzora;
* obdelovanje osebnih podatkov.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja izobrazbe, pridobljen strokovni naziv ter datum pridobljene izobrazbe in ustanova, na kateri je bila izobrazba pridobljena;
2. opis delovnih izkušenj, iz katerih je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela z datumom sklenitve in datumom prekinitve delovnega razmerja pri posameznem delodajalcu, opis dela ter stopnja zahtevnosti delovnega mesta);
3. pisno izjavo kandidata o opravljenem usposabljanju za imenovanje v naziv;
4. izjavo kandidata o opravljenem strokovnem izpitu za inšpektorja, če je kandidat izpit opravil,
5. izjavo kandidata o izpolnjevanju pogoja glede uradniškega naziva, iz katere je razviden naziv, ki ga kandidat ima;
6. izjavo, da izpolnjuje druge pogoje za zasedbo delovnega mesta;
7. izjavo, da za namen tega natečajnega postopka dovoljuje Tržnemu inšpektoratu RS pridobitev podatkov o izpolnjevanju pogojev iz 5. in 6. točke iz centralne kadrovske evidence oziroma iz kadrovske evidence organa, v katerem opravlja delo.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je poznavanje poslovne analitike in področja statistične obdelave (organ razpolaga z analitičnim orodjem Power BI).

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

V izbirni postopek se bodo uvrstile samo popolne in pravočasno prispele prijave in samo kandidati, ki izpolnjujejo natečajne pogoje, v skladu z 12. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 140/10).

Strokovna usposobljenost kandidatov se bo presojala na podlagi navedb v prijavi, priloženih pisnih izjav in razgovora ter s pisnim oziroma praktičnim preverjanjem strokovne usposobljenosti kandidatov, v kolikor bo to potrebno.

Izbrani kandidat bo delo opravljal na uradniškem delovnem mestu inšpektor v nazivu inšpektor svetnik, z možnostjo napredovanja v naziv inšpektor višji svetnik. Izbrani kandidat bo sklenil pogodbo o zaposlitvi oziroma aneks k pogodbi o zaposlitvi o premestitvi na uradniško delovno mesto inšpektor svetnik, za nedoločen čas, s polnim delovnim časom. Izbran kandidat bo premeščen na Tržni inšpektorat RS, pri čemer se za kandidata, ki ima delovno razmerje sklenjeno za nedoločen čas z delodajalcem Republiko Slovenijo, to delovno razmerje ne spremeni. Izbrani kandidat bo delo opravljal v prostorih Tržnega inšpektorata RS, Dunajska cesta 160, 1000 Ljubljana oziroma v njegovih uradnih prostorih.

Kandidat vloži prijavo v pisni obliki skupaj z izjavami na priloženem **obrazcu »Prijava za DM 183 - Inšpektor svetnik v Sektorju za tehnično področje nadzora«**, ki jo pošlje v zaprti ovojnici z označbo: »za interni natečaj št. 110-5/2019 za prosto delovno mesto inšpektor svetnik, šifra DM 183« na naslov: Tržni inšpektorat RS, Dunajska cesta 160, 1000 Ljubljana, in sicer **v roku 8 dni** po objavi na portalu državne uprave [gov.si](http://www.gov.si). Za pisno obliko prijave šteje tudi elektronska oblika, poslana na elektronski naslov: gp.tirs@gov.si, pri čemer veljavnost prijave ni pogojena z elektronskim podpisom.

Na portalu gov.si bo objavljeno obvestilo o končanem postopku internega natečaja z navedbo, ali je bil v natečajnem postopku izbran kandidat za prosto delovno mesto.

Informacije o izvedbi internega natečaja dobite na tel. 01/28-08-700 (ga. Barbka Zupan in ga. Tanja Antolin).

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.